На основу члана 37. Статута града Ниша (''Службени лист Града Ниша'', број 88/08 и 143/2016) и члана 14. Одлуке о оснивању Регионалног центра за професионални развој запослених у образовању (''Службени лист Града Ниша'', број 66/2003, 40/2004, 5/2005, 94/2010 и 138/2017),

 Скупштина Града Ниша на седници од \_\_\_\_\_\_\_\_\_\_ године, донела је

**Р Е Ш Е Њ Е**

  **I ДАЈЕ СЕ САГЛАСНОСТ** на Програм рада Регионалног центра за професионални развој запослених у образовању за 2018. годину број 61, који је донео Управни одбор Установе на седници одржаној 15.01.2018. године.

 II Програм рада Регионалног центра за професионални развој запослених у образовању за 2018. годину реализоваће се у складу са финансијским планом ове Установе за 2018. годину.

 III Решење доставити Регионалном центру за професионални развој запослених у образовању, Градској управи Града Ниша - Секретаријату за образовање и Секретаријату за финансије.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_ 2018. год.

**СКУПШТИНА ГРАДА НИША**

 **Председник**

 **Мр Раде Рајковић**

***О б р а з л о ж е њ е***

 Статутом Града Ниша, у члану 37. став 1. тачка 20. је прописано да Скупштина Града разматра извештај о раду и даје сагласност на програм рада корисника буџета.

Управни одбор Регионалног центра за професионални развој запослених у образовању је у складу са чланом 14. Одлуке о оснивању Регионалног центра за професионални развој запослених у образовању донео Програм рада за 2018. годину, број 61 од 15.01.2018.године.

 Програмом рада планирани су послови и активности у оквиру делатности за које је Установа основана. У Програму су дати општи подаци о оснивању Установе, делатности, структури запослених, ресурсима, као и годишњи план активности по организационим јединицама.

Послови у Регионалном центру се обављају кроз рад следећих организационих јединица:

1. Професионални развој

2. Смештај и исхрана

3. Рачуноводство, ИКТ, администрација и рецепција.

Установа тренутно има 16 запослених и то 14 на неодређено и 2 запослена на одређено време, чиме се не премашује број запослених предвиђен Одлуком о максималном броју запослених на неодређено време у систему јавног сектора Града Ниша за 2017.годину („Службени лист Града Ниша, бр. 106/2017), којом је за ову Установу прописан максималан број од 16 запослених радника.

 **Организациона јединица за професионални развој** је јединица у Регионалном центру чија је делатност усмерена на рад који је у служби професионалног развоја запослених у образовању, за коју намену је Регионални центар и основан.

У организационој јединици за професионални развој у 2018. години планирају се стручно усавршавање запослених у образовању, организација и реализација семинара уз претходно испитивање потреба за стручним усавршавањем, припремање понуде семинара, организовање образовних активности у оквиру Научног клуба и Парка знања, организовање различитих културних активности и манифестација за децу и младе, саветодавни рад са школама/установама и појединцима у области професионалног развоја, праћење позива донатора и други послови везани за остваривање основне делатности Установе.

Стручно усавршавање запослених у образовању одвијаће се кроз организацију семинара акредитованих од стране Министарства просвете, науке и технолошког развоја, објављених у Каталогу програма стручног усавршавања запослених у образовању за школску 2016/17/18 годину, а у складу са листом приоритетних програма које је прописао Министар просвете, науке и технолошког развоја.

Регионални центар ће акредитоване програме понудити запосленима у школама и предшколским установама на основу анализе исказаних потреба наставника, васпитача и стручних сарадника и на основу достављених планова стручног усавршавања школа/предшколских установа.

У складу са Правилником о сталном стручном усавршавању и напредовању наставника, васпитача и стручних сарадника Центар планира да организује и остале облике стручног усавршавања - стручне састанаке актива на нивоу града (14 актива ради у Центру), јавне форуме, неакредитоване стручне скупове (трибине, саветовања, симпозијуме, конгресе, конференције), промоцију пројеката школа, промоцију наставника креативаца.

У току године организоваће се састанци за потребе информисања наставника и директора школа/предшколских установа о актуелностима из области образовања на којима ће известиоци бити експерти.

 Регионални центар планира да своје активности намењене школама оствари и кроз стварање услова за пружање подршке школама и предшколским установама за учешће у домаћим и међународним образовним пројектима у сарадњи са организацијама цивилног друштва.

У складу са Стратегијом научног и технолошког развоја Републике Србије за период од 2016. до 2020. године – Истраживања за иновације (Сл.гласник РС бр.25/2016) која је ради децентрализације промоције науке и развоја иновативног друштва знања предвидела отварање научних клубова у градовима Србије, Регионални центар Ниш je 13.04.2016.године потписао Меморандум о сарадњи са Центром за промоцију науке из Београда. Потписник Меморандума је и Град Ниш. Потписнице Меморандума су се обавезале да ће подстицати и подржавати развој Научног клуба као места сусрета деце, ученика, студената, наставника и грађана са науком и технологијом и омогућити талентованим ученицима прилике за упознавање са иновативним приступима учењу и овладавање научном методологијом.

Планира се да се у Научном клубу, који је званично отворен у просторијама Регионалног центра током 2018. године организују различити догађаји: предавања, дебате, изложбе, радионице, семинари, састанци, пројектне активности као и неформална окупљања са темама из области науке и технологије и учествовање у новом Јавном позиву Центра за промоцију науке из Београда.

Такође се планира интензивније коришћење Парка знања у 2018. години организовањем посета и часова за ученике нишких школа, али и школа из других места. Захваљујући оствареној сарадњи са департманом за физику Природно-математичког факултета у Нишу која, између осталог, подразумева и ангажовање студената овог факултета за предаваче, план је да се часови на отвореном реализују сарадњом наставника и поменутих студената ПМФ-а.

 У току школске године ће се деци и младима нудити стицање знања и вештина кроз организовање радионица креативности. План је и да се захваљујући сарадњи са Центром за промоцију науке из Београда организује гостовање Научног камиона.

 У сарадњи са Удружењем наставника математике „НиМат“, планира се организовање, четврте по реду, манифестације „Мај, месец математике“.

Интезивна сарадња Центра са еко-школама нашег града као и са наставницима који пропагирају идеје очувања животне средине и одрживог развоја уводи Регионални центар у још једно поље деловања са идејом да он постане својеврсни еколошки центар.

 Регионални центар је код Министарства за државну управу и локалну самоуправу Републике Србије конкурисао за јавно признатог организатора обука за запоослене у државној управи и локалној самоуправи.

Уколико Центар добије сагласност јавно признатог организатора планира се и организовање обука за поменуту циљну групу.

Регионални центар ће у току 2018. године наставити сарадњу са регионалним центрима и центрима за стручно усавршавање којих у Србији има још 11 (Чачак, Ужице, Шабац, Лесковац, Крушевац, Кикинда, Кањижа, Смедерево, Књажевац, Нови Пазар и Крагујевац), који чине Мрежу регионалних центара за професионални развој запослених у образовању и центара за стручно усавршавање Србије.

**Организациона јединица Смештаја и исхране** је образована у циљу обављања допунских делатности Установе и коришћења ресурса који чине 17 соба са 30 лежајева, а Установа располаже и са 4 класичне и по једном рачунарском учионицом, читаоницом и конференцијском салом.

Центар нема производњу хране, већ ради по принципу кетеринга, а број запослених је у оквирима стандарда за хотелско пословање у односу на материјалне ресурсе.

Иако су организовање смештаја и исхране допунске делатности у Установи, делатност ове организационе јединице је један од носилаца финансирања установе. Организовање смештаја и исхране и издавање простора су, поред средстава из градског буџета и средстава из пројеката, основни видови финансирања установе.

**Организациона јединица за рачуноводство, ИКТ, администрацију и рецепцију** ће у 2018. години обављати финансијско-рачуноводствене, правне и административне послове и пружаће техничко-технолошку подршку рада Центра.

 Програм рада Установе Регионални центар за професионални развој запослених у образовању за 2018. годину, реализоваће се у складу са Финансијским планом за 2018. годину број 8, који је донео управни одбор Установе дана 8.1.2018. године, који је дат у прилогу Програма, а који је саставни део Решења о финансијском плану Градске управе Града Ниша за 2018. годину број 64/2018-24 од 8.1.2018. године.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Регионалног центра за професионални развој запослених за 2018. годину.

 Секретар

 Секретаријата за образовање

 Марина Костић